Жыласэ Рустам къэралым щытокIуэ
БэнакIуэ ныбжьыщIэ Жыласэ Рустам ехъулIэныгъэшхуэ къыщихьащ Чеховэ къалэм иджыблагъэ щекIуэкIа, зи ныбжьыр илъэс пщыкIух иримыкъуахэм я урысейпсо зэхьэзэхуэм. Килограмм 32-м нэс зи хьэлъагъхэм я зэпеуэм и хьэрхуэрэгъу псори щыхигъащIэри, Къэхъун щыщ щIалэщIэр къэралым щынэхъ лъэщ хъуащ.
Япэу хьэрхуэрэгъу къыхуэхъуа Черемкин Евгений гугъу емыхьыщэу Жыласэм хигъэщIащ. Якутием и лIыкIуэм ар 4:0-у ефIэкIащ. Апхуэдэ дыдэу Рустам текIуащ Дагъыстэным икIа Исаев Магомедрасули.
Финал ныкъуэм абы къыщыпэщIэхуащ Мэзкуу и щIыхьыр зыхъумэ ди лъахэгъу Къалэбатэ Абдул. АрщхьэкIэ адыгэ щIалитIыр куэдрэ зэныкъуэ-къуакъым — 10:0-у Жыласэр япэ щищым, судьяхэм зэIущIэр къагъэувыIащ.
Дыщэ медалым щыщIэбэна финалыр хуабжьу гуащIэу щытащ. Ямало-Ненецкэ автоном областым и цIэкIэ утыку ихьа Магомедов Рабадангаджи IэкIуэлъакIуэт икIи ерыщт. Рустамрэ абырэ зэIущIэм и япэ Iыхьэм зэрытегъэкIуакъым — 2:2. МащIэу загъэпсэхуу къызэрихьэжу, Жыласэм зыкъызэкъуихыпащ икIи кIэух бжыгъэр 6:3-м нигъэсащ. Абы къикIырт зи хьэлъагъыр килограмм 32-м нэс ди щIалэр илъэс пщыкIух мыхъуахэм я деж Урысей Федерацэм зэрыщынэхъ лъэщ дыдэр.
Дыщэ медалыр зыIыгъыу Чеховэ къалэм къикIыжа Жыласэ Рустам Къэхъун къуажэм щагъэлъэпIащ. И адэ-анэм, Iыхьлыхэм, благъэхэм, ныбжьэгъухэм къадэкIуэу абы и гуфIэгъуэр, шэч хэмылъу, даIэт зэрысабийрэ зыгъасэ и тренерхэу Абрэдж Арсенрэ Хьэсанэ Олегрэ икIи щогугъ дяпэкIи мызэ-мытIэу дэрэжэгъуэ къаритыну.
Къэралпсо зэхьэзэхуэм зэрыщытекIуар Жыласэ Рустам и дежкIэ япэ ехъулIэныгъэшхуэщ. НэхъапэIуэкIэ, мы гъэм накъыгъэм и 17-м, абы дыщэ медалыр къыщихьащ Владикавказ щекIуэкIа, Лъэпкъ джэгукIэхэмрэ спорт лIэужьыгъуэхэмкIэ VII урысейпсо фестивалым.
Хьэтау Ислъам.
